#JongStemme: Verpligte inentings is teen almal se menseregte | Maroela Media
#JongStemme: Verpligte inentings is teen almal se menseregte
Deur Michelle Hammann
Baie studente het by die Noordwes-Universiteit (NWU) ingeskryf omdat dit verlede jaar een van die enigste universiteite sonder 'n verpligte inentingsbeleid teen Covid-19 was. Hierdie studente is nou wel spyt daaroor. Nadat die meeste studente reeds registrasiegelde en selfs die eerste semester se klasgelde betaal het, het die NWU se verklaring van 4 Februarie 2022 baie geskok. Die NWU het 'n sogenaamde "nie-verpligte"-inentingsbeleid ingestel, maar die inentings is eintlik verpligtend. Die beleid is dieselfde as ander universiteite se beleide wat dit wel verpligte inentings noem.
Studente moet aansoek doen om vrystelling van inenting teen Covid-19 te kry, wat wel afgekeur kan word soos by die meeste ander universiteite. Al word studente vir vrystelling aanvaar, sal hulle steeds ingeperk word en nie dieselfde geleenthede gebied word as ander studente wat wel ingeënt is nie. Indien studente nie ingeënt wil word nie, of afgekeur word vir vrystelling, sal hulle verbied word van die NWU se persele en aktiwiteite vanaf ongeveer 4 Maart 2022.
Verpligte inentings is teen almal se menseregte. Dit is teen ons vryheid van keuse, vryheid van geloof, vryheid tot onderrig en vryheid van beweging (om maar net 'n paar te noem). Dit maak ook inbreuk op die Nuremberg-kode wat internasionaal erken word.
Ek kan nie glo dat hierdie nuwe beleid van die NWU ingestel is in 'n tydperk waar Covid-19-gevalle afneem en wanneer die ramptoestand moontlik binnekort opgehef gaan word nie. Hulle het eers gewag dat studente ander opsies van universiteite wegwys, klaar registreer en betaal voordat die beleid bekend gemaak is. Ander universiteite het reeds verlede jaar hulle inentingsbeleide bekend gemaak. Dit wys dat die NWU 'n onetiese benadering gekies het wat die inentings betref.
Ek was so opgewonde om deel te word van die NWU in Potchefstroom hierdie jaar en ek het angstig gewag vir elke nuwe e-pos van die voormalige puik instansie. As ek vroegtydig geweet het van die NWU se planne om hierdie ongrondwetlike inentingsbeleid te implementeer, sou ek nooit eers ingeskryf het nie. Dit gaan nie oor pro-vax of anti-vax nie, dit gaan oor pro-keuse. Die universiteit is besig om soveel studente van hulle keuses te ontneem deur hulle te dwing om ingeënt te word. Baie studente swig reeds onder die aanhoudende druk van dreigemente dat hulle hul leierskapsposisies kan verloor. Hulle offer hul beginsels en waardes op net om deel van die universiteit te kan wees. Ek het nooit gedink dat daar, veral in Suid-Afrika, weereens só teen mense gediskrimineer sal word nie. Alle personeel word ook gedwing om ingeënt te word. Die NWU se inentingsbeleid is onwettig en dit moenie geduld word nie.
Ek het op 5 Februarie, na die NWU se verklaring van hulle verpligte inentingsbeleid, 'n petisie daarteen begin. Almal wat saam vir ons menseregte wil veg, kan dit hier onderteken. 'n Groep studente is ook besig om 'n optog teen die universiteit se inentingsbeleid te reël. Solank ons saam vir ons regte veg en nie moed verloor nie, sal ons wen!
Michelle Hammann is 'n eerstejaarstudent in BA Kommunikasie aan die NWU.
N jongmens mag nie verplig word om n middel te neem want hul het n volle werkende immuunstelsel. Dié wat dit nie het nie, kan self besluit of hul dit wil neem. Die vaksien verminder nie die verspreiding van die virus nie.
Wat 'n laagtepunt vir die Pukke – dis 'n erge teleurstelling vir my as ouer wat 'n kind het wat daar studeer het en net lof vir die NWU gehad het. Die nuwe soort apartheid wat sy lelike kop uit steek is verregaande.
Los gesonde mense uit en ent dan die mense met onderliggende siektes. Kom ons noem onderliggende siektes op : diabetes, vetsug, hartsiektes, imuunsiektes ens. Jongmense kry nie eers 'n snuffie en almal is om hulle siek want hulle immuniteit werk.
Daar is geen menseregte nie . Net mags mal regeerders wat mense uitbuit vir eie gewin , en bloedgeld betaal word daarvoor . Dis die waarheid .